CELEX: 32022D0549
Language: el
Date: 2022-03-17 00:00:00
Title: Απόφαση (ΕΕ) 2022/549 του Συμβουλίου της 17ης Μαρτίου 2022 για τη θέση που πρέπει να ληφθεί, εξ ονόματος της Ευρωπαϊκής Ένωσης, στο δεύτερο μέρος της τέταρτης συνόδου της διάσκεψης των συμβαλλόμενων μερών της σύμβασης της Μιναμάτα για τον υδράργυρο όσον αφορά την έκδοση απόφασης για την τροποποίηση των παραρτημάτων Α και Β της εν λόγω σύμβασης

6.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 107/78
               
            
         ΑΠΟΦΑΣΗ (ΕΕ) 2022/549 ΤΟΥ ΣΥΜΒΟΥΛΙΟΥ
         της 17ης Μαρτίου 2022
         για τη θέση που πρέπει να ληφθεί, εξ ονόματος της Ευρωπαϊκής Ένωσης, στο δεύτερο μέρος της τέταρτης συνόδου της διάσκεψης των συμβαλλόμενων μερών της σύμβασης της Μιναμάτα για τον υδράργυρο όσον αφορά την έκδοση απόφασης για την τροποποίηση των παραρτημάτων Α και Β της εν λόγω σύμβασης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση της Μιναμάτα για τον υδράργυρο («η σύμβαση») συνάφθηκε από την Ένωση με την απόφαση (ΕΕ) 2017/939 του Συμβουλίου (1) και τέθηκε σε ισχύ στις 16 Αυγούστου 2017.
                  
               
                     (2)
                  
                  
                     Σύμφωνα με την απόφαση MC-1/1 σχετικά με τον εσωτερικό κανονισμό, που εκδόθηκε από τη διάσκεψη των μερών της σύμβασης («COP») κατά την πρώτη σύνοδό της, τα συμβαλλόμενα μέρη της σύμβασης («συμβαλλόμενα μέρη») θα πρέπει να καταβάλουν κάθε δυνατή προσπάθεια για να καταλήξουν σε συμφωνία με συναίνεση όσον αφορά όλα τα ζητήματα ουσίας.
                  
               
                     (3)
                  
                  
                     Σύμφωνα με το άρθρο 4 παράγραφος 8 και το άρθρο 5 παράγραφος 10 της σύμβασης, η COP θα πρέπει έως τις 16 Αυγούστου 2022 να επανεξετάσει τα παραρτήματα Α και Β της σύμβασης, και μπορεί να εξετάσει το ενδεχόμενο να προβεί σε τροποποιήσεις των παραρτημάτων αυτών, λαμβάνοντας υπόψη τις προτάσεις που έχουν υποβληθεί από τα συμβαλλόμενα μέρη σύμφωνα με το άρθρο 4 παράγραφος 7 και το άρθρο 5 παράγραφος 9 της σύμβασης, τις πληροφορίες που έχει παράσχει η γραμματεία της σύμβασης σύμφωνα με το άρθρο 4 παράγραφος 4 και το άρθρο 5 παράγραφος 4 της σύμβασης, και τη διαθεσιμότητα τεχνικά και οικονομικά εφικτών εναλλακτικών επιλογών χωρίς υδράργυρο από την πλευρά των συμβαλλόμενων μερών, και συνεκτιμώντας παράλληλα τους κινδύνους και τα οφέλη για το περιβάλλον και την ανθρώπινη υγεία.
                  
               
                     (4)
                  
                  
                     Στις 30 Απριλίου 2021 η Ένωση υπέβαλε στη γραμματεία της σύμβασης πρόταση για την τροποποίηση των παραρτημάτων Α και Β της σύμβασης σύμφωνα με το άρθρο 4 παράγραφος 7 και το άρθρο 5 παράγραφος 9 της εν λόγω σύμβασης (2). Η πρόταση της Ένωσης αποσκοπεί στην τροποποίηση του παραρτήματος Α της σύμβασης προκειμένου να επεκταθεί το πεδίο εφαρμογής του σε επιπλέον προϊόντα με προσθήκη υδραργύρου, με αντίστοιχες ημερομηνίες σταδιακής κατάργησης ή μέτρα ρύθμισης του υδραργύρου. Η πρόταση της Ένωσης αποσκοπεί στην τροποποίηση του παραρτήματος Β της σύμβασης ώστε να εισαχθεί ημερομηνία σταδιακής κατάργησης της παραγωγής πολυουρεθάνης με τη χρήση καταλυτών που περιέχουν υδράργυρο.
                  
               
                     (5)
                  
                  
                     Προτάσεις τροποποίησης του παραρτήματος Α της σύμβασης υποβλήθηκαν επίσης από την περιοχή της Αφρικής και από κοινού από τον Καναδά και την Ελβετία, σύμφωνα με το άρθρο 4 παράγραφος 7 της εν λόγω σύμβασης.
                  
               
                     (6)
                  
                  
                     Η COP θα πρέπει να εξετάσει, στο δεύτερο μέρος της τέταρτης συνόδου της, αποκλειστικά τις παρατηρήσεις που υπέβαλαν τα συμβαλλόμενα μέρη της σύμβασης σχετικά με τις προτεινόμενες τροποποιήσεις των παραρτημάτων Α και Β, σύμφωνα με το άρθρο 4 παράγραφος 7 και το άρθρο 5 παράγραφος 9 της σύμβασης.
                  
               
                     (7)
                  
                  
                     Η Ένωση θα πρέπει να υποστηρίξει τις τροποποιήσεις των παραρτημάτων Α και Β της σύμβασης στον βαθμό που συνάδουν με την πρόταση της Ένωσης ή με το κεκτημένο της Ένωσης.
                  
               
                     (8)
                  
                  
                     Η Ένωση θα πρέπει επίσης να υποστηρίξει τις τροποποιήσεις του παραρτήματος Α της σύμβασης σχετικά με τα προϊόντα με προσθήκη υδραργύρου στον βαθμό που αφορούν τη σταδιακή κατάργηση των προϊόντων αυτών τα οποία ούτε ρυθμίζονται από το ενωσιακό δίκαιο ούτε κατασκευάζονται στην Ένωση. Στον βαθμό που αυτές περιλαμβάνονται στην πρόταση που υποβλήθηκε από την περιοχή της Αφρικής, η Ένωση θα πρέπει επίσης να υποστηρίξει τις τροποποιήσεις του παραρτήματος Α της σύμβασης στον βαθμό που καλύπτουν τους συμπαγείς λαμπτήρες φθορισμού, τους τριφωσφορικούς γραμμικούς λαμπτήρες φθορισμού, τους λαμπτήρες φθορισμού ψυχρής καθόδου και τους λαμπτήρες φθορισμού εξωτερικού ηλεκτροδίου που χρησιμοποιούνται σε ηλεκτρικό και ηλεκτρονικό εξοπλισμό, για τους οποίους απορρίφθηκαν οι αιτήσεις ανανέωσης των εξαιρέσεων σχετικά με τη χρήση υδραργύρου, σύμφωνα με την οδηγία 2011/65/ΕE του Ευρωπαϊκού Κοινοβουλίου και του Συμβουλίου (3).
                  
               
                     (9)
                  
                  
                     Στο δεύτερο μέρος της τέταρτης συνόδου της COP, η οποία θα πραγματοποιηθεί από τις 21 έως τις 25 Μαρτίου 2022, τα μέρη θα εξετάσουν το ενδεχόμενο έκδοσης απόφασης για την τροποποίηση των παραρτημάτων Α και Β της σύμβασης.
                  
               
                     (10)
                  
                  
                     Ενδείκνυται να καθοριστεί η θέση που πρέπει να ληφθεί, εξ ονόματος της Ένωσης, στο δεύτερο μέρος της τέταρτης συνόδου της COP, δεδομένου ότι η προτεινόμενη απόφαση, εάν εκδοθεί, θα παραγάγει έννομα αποτελέσματα, εφόσον τα συμβαλλόμενα μέρη θα πρέπει να λάβουν μέτρα για την εφαρμογή της σε εθνικό ή περιφερειακό επίπεδο, ή σε αμφότερα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο δεύτερο μέρος της τέταρτης συνόδου της COP της σύμβασης συνίσταται στην υποστήριξη της έκδοσης απόφασης για την τροποποίηση των παραρτημάτων Α και Β, η οποία:
            
                        —
                     
                     
                        θα συνάδει με την πρόταση της Ένωσης που υποβλήθηκε στη γραμματεία της σύμβασης στις 30 Απριλίου 2021, σύμφωνα με το άρθρο 4 παράγραφος 7 και το άρθρο 5 παράγραφος 9 της σύμβασης, ή
                     
                  
                        —
                     
                     
                        θα συνάδει με το κεκτημένο της Ένωσης, ή
                     
                  
                        —
                     
                     
                        θα αφορά τη σταδιακή κατάργηση των προϊόντων με προσθήκη υδραργύρου, τα οποία ούτε ρυθμίζονται από το δίκαιο της Ένωσης ούτε κατασκευάζονται στην Ένωση, ή
                     
                  
                        —
                     
                     
                        θα αφορά τις κατηγορίες λαμπτήρων που περιέχουν υδράργυρο στις οποίες αναφέρεται η περιοχή της Αφρικής στην πρόταση που υπέβαλε σύμφωνα με το άρθρο 4 παράγραφος 7 της σύμβασης και για τους οποίους έχουν απορριφθεί οι αιτήσεις ανανέωσης των εξαιρέσεων για τη χρήση υδραργύρου, σύμφωνα με την οδηγία 2011/65/ΕΕ.
                     
                  
         
            Άρθρο 2
            Οι εκπρόσωποι της Ένωσης μπορούν να συμφωνήσουν βελτίωση της θέσης που αναφέρεται στο άρθρο 1 αναλόγως των εξελίξεων κατά το δεύτερο μέρος της τέταρτης συνεδρίασης της COP, στο πλαίσιο διαβούλευσης με τα κράτη μέλη κατά τις επιτόπιες συνεδριάσεις συντονισμού, χωρίς περαιτέρω απόφαση του Συμβουλίου.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 17 Μαρτίου 2022.
            
               
                  Για το Συμβούλιο
               
               
                  Η Πρόεδρος
               
               B. POMPILI
            
         
         
            (1)  Απόφαση (EE) 2017/939 του Συμβουλίου, της 11ης Μαΐου 2017, σχετικά με τη σύναψη, εξ ονόματος της Ευρωπαϊκής Ένωσης, της σύμβασης της Μιναμάτα για τον υδράργυρο (ΕΕ L 142 της 2.6.2017, σ. 4).
         
            (2)  Απόφαση (ΕΕ) 2021/727 του Συμβουλίου, της 29ης Απριλίου 2021, σχετικά με την υποβολή, εξ ονόματος της Ευρωπαϊκής Ένωσης, προτάσεων για την τροποποίηση των παραρτημάτων Α και Β της σύμβασης της Μιναμάτα για τον υδράργυρο, σχετικά με τα προϊόντα με προσθήκη υδραργύρου και τις διαδικασίες παραγωγής με χρήση υδραργύρου ή ενώσεων υδραργύρου (ΕΕ L 155, 5.5.2021, σ. 23).
         
            (3)  Οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (ΕΕ L 174 της 1.7.2011, σ. 88).